section_heading: Tradicija
paragraph_text: Nema mnogo pripovjednih povijesnih vrela koji pružaju podatke o Vlastimirovićima ili bar posredno pomažu rekonstrukciji pojedinih povijesnih činjenica. Gotovo sva saznanja o njima oslanjaju se na djelo bizantskoga cara-kroničara Konstantina VII. Porfirogeneta iz makedonske dinastije O upravljanju Carstvom, možda znatno poznatiji kao De Administrando Imperio (sačuvan kroz nekoliko prijepisa, najstariji je iz 11. stoljeća). DAI ostaje jedini povijesni izvor koji redom imenuje članove dinastije Vlastimirovića.